Előterjesztés

a Közgyűlés részére

Tisztelt Közgyűlés!

A Budapesti Corvinus Egyetem (a továbbiakban: Egyetem) 2007. július 1-jei hatállyal vette át Budapest Főváros Önkormányzatával kötött, a közoktatási intézmény fenntartói jogának átadás-átvételéről szóló megállapodás (a továbbiakban: Megállapodás) alapján a Soós István Borászati Szakközépiskola és Szakiskola (1221 Budapest, Kossuth Lajos u. 83.) (a továbbiakban: Intézmény) fenntartását. A Megállapodás szerint az Intézmény feladatellátását szolgáló ingó vagyon az Egyetem használatába került 2007. július 1. napjától.

A szakképzésről szóló 2011. évi CLXXXVII. törvény (a továbbiakban: Szt.) 5. § (14) bekezdése alapján *az OKJ-ban meghatározott,* ***agrárágazathoz tartozó*** *szakképesítésben államilag támogatott iskolai rendszerű szakképzés* ***kizárólag a vidékfejlesztésért felelős miniszter által alapított és fenntartott szakképző iskolában,*** *vagy nem állami fenntartó esetén - a vidékfejlesztésért felelős miniszter egyetértésével kötött - szakképzési megállapodás alapján folyhat.*

Az Szt. 92/A. § (3) bekezdése szerint *az 5. § (14) bekezdésében meghatározottak megvalósításához szükséges* ***intézmény-átadást*** *legkésőbb* ***2013. augusztus 1-jei hatállyal*** *végre kell hajtani a vidékfejlesztési miniszter és az oktatásért felelős miniszter által - a szakképzésért és felnőttképzésért felelős miniszter egyetértésével - 2013. március 31-ig megkötött megállapodás szerint, az abban rögzített szakképző iskolákat és feladatellátási helyeket érintően, a 2013. május 31-ig - az e bekezdés szerinti megállapodás végrehajtására - meghozott fenntartói döntések figyelembevételével.* ***A vidékfejlesztési miniszter a fenntartásában lévő szakképző iskolákat fenntartja és működteti az átadás napjától.***

Fentiek alapján, de 2013. augusztus 31-től került a vidékfejlesztési miniszter fenntartásába a fővárosi tulajdonban álló ingatlanban működő Intézmény. Az Egyetem az Intézmény feladatellátását szolgáló vagyont a törvényi rendelkezések alapján a Vidékfejlesztési Minisztériumnak, illetve az Intézménynek átadta, aki 2013. augusztus 31-től a fővárosi tulajdonban álló ingó és ingatlan vagyont kezeli.

Az ingatlan vagyon az Intézmény részére történő vagyonkezelésbe adásáról szóló szerződést a Fővárosi Közgyűlés 64/2014. (01.29.) számú határozatával fogadta el. Az Egyetem 2014. március 25-én kelt levele mellékleteként küldte csak meg az ingó vagyont tartalmazó eszköz- és vagyonleltárt, ezért az ingó vagyon vagyonkezelésbe adása a Közgyűlés 2014. április 30-ai ülésére került előterjesztésre. A Közgyűlés a vagyonkezelési szerződést az 580/2014.(04.30.) számú határozatával elfogadta. Az előterjesztés előkészítése során megkerestük a Vidékfejlesztési Minisztériumot (a továbbiakban: Minisztérium), hogy mint fenntartó, véleményezze a beterjesztésre kerülő szerződést. A Minisztérium észrevételeit levélben megküldte, amely csak 2014. május 6-án érkezett meg a Fővárosi Önkormányzathoz. A Minisztérium egyes módosítási javaslatai a szerződésben átvezetésre kerültek.

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) 33. §-a, továbbá a nemzeti vagyonról szóló 2011. évi CXCVI. törvény 11. § (13) bekezdésében előírja, hogy *fővárosi vagyon ingyenesen kizárólag közfeladat ellátás céljából, a közfeladat ellátásához szükséges mértékben adható vagyonkezelésbe.* A Vidékfejlesztési Minisztérium intézményfenntartással kapcsolatos közfeladatát jelenleg a Földművelésügyi Minisztérium látja el.

Jelen előterjesztésben az Intézmény feladatellátásához szükséges ingó vagyon az Intézmény részére történő vagyonkezelésbe adására teszek javaslatot. A vagyonkezelési szerződés jelen előterjesztés 1. számú mellékletét képezi.

A Vagyonrendelet 33. §-a szerint a fővárosi vagyon ingyenes vagyonkezelésbe adásáról a Fővárosi Közgyűlés minősített szavazattöbbséggel dönt.

Kérem a Tisztelt Közgyűlést az előterjesztés megtárgyalására és a döntési javaslat elfogadására.

Határozati javaslat

A Fővárosi Közgyűlés úgy dönt, hogy:

hatályon kívül helyezi az 580/2014.(IV.30.) számú Főv. Kgy. határozatát, egyidejűleg jóváhagyja és megköti Budapest Főváros Önkormányzata és a Soós István Borászati Szakképző Iskola közötti, a köznevelési intézmény feladatellátásához szükséges fővárosi tulajdonban álló ingó vagyonelemek vagyonkezelésbe adásáról szóló szerződést az 1. számú melléklet szerinti tartalommal és felkéri a főpolgármestert a szerződés aláírására.

határidő: döntést követő 90 nap

felelős: Tarlós István főpolgármester

**Határozathozatal módja:**

Az 1. számú határozati javaslat elfogadása minősített szavazattöbbséget igényel.

Budapest, 2014. június „ ”

|  |
| --- |
| Csomós Miklós  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. számú melléklet: A Soós István Borászati Szakképző Iskolával kötendő vagyonkezelési szerződés